HR Službeni list Europske unije C 406/32

Tužba podnesena 11. rujna 2015. – Huhtamaki and Huhtamaki Flexible Packaging Germany protiv Komisije

(Predmet T-530/15)

(2015/C 406/33)

Jezik postupka: engleski

Stranke

Tužitelj(i): Huhtamaki Oyj (Espoo, Finska) and Huhtamaki Flexible Packaging Germany GmbH & Co.KG (Ronsberg, Njemačka) (zastupnici: H. Meyer-Lindemann, C. Graf York von Wartenburg and L. Titze, odvjetnici)

Tuženik: Europska komisija

Tužbeni zahtjev

Tužitelji od Općeg suda zahtijevaju da:

— poništi članak 1. stavak 2. Odluke Europske komisije C(2015) 4336 final od 24. lipnja 2015. donesene u predmetu AT.39563 – Prehrambena ambalaža za maloprodaju u dijelu u kojem je utvrđeno da je Huhtamaki Oyj povrijedio članak 101. UFEU-a sudjelovanjem, u razdoblju određenim člankom 1. stavkom 2. točkom (d) Odluke Komisije u jedinstvenoj i trajnoj povredi koja se sastojala od više odvojenih povreda, u sektoru pjenastih poslužavnika za prehrambene ambalaže za maloprodaju na teritoriju Španjolske, od početka povrede, te na teritoriju Portugala, od 8. lipnja 2000.; i

— poništi članak 1. stavak 3. Odluke Europske komisije C(2015) 4336 final od 24. lipnja 2015. donesene u predmetu AT.39563 – Prehrambena ambalaža za maloprodaju u dijelu u kojem je utvrđeno da su tužitelji povrijedili članak 101. UFEU-a i članak 53. Sporazuma o EGP-u sudjelovanjem u razdoblju određenom člankom 1. stavkom 3. točkom (c) Odluke Komisije u jedinstvenoj i trajnoj povredi koja se sastojala od više odvojenih povreda u sektoru pjenastih i krutih poslužavnika za prehrambene ambalaže za maloprodaju na teritoriju Belgije, Danske, Finske, Njemačke, Luksemburga, Nizozemske, Norveške i Švedske; i

— poništi članak 1. stavak 5. Odluke Europske komisije C(2015) 4336 final od 24. lipnja 2015. donesene u predmetu AT.39563 – Prehrambena ambalaža za maloprodaju u dijelu u kojem je utvrđeno da je Huhtamaki Oyj povrijedio članak 101. UFEU-a sudjelovanjem u razdobljima određenima člankom 1. stavkom 5. točkom (d) Odluke Komisije u jedinstvenoj i trajnoj povredi koja se sastojala od više odvojenih povreda u sektoru pjenastih poslužavnika za prehrambene ambalaže za maloprodaju na teritoriju Francuske; i

— poništi članak 2. stavak 3. Odluke Europske komisije C(2015) 4336 final od 24. lipnja 2015. donesene u predmetu AT.39563 – Prehrambena ambalaža za maloprodaju u dijelu u kojem tužiteljima nameće kaznu u ukupnom iznosu od 1 0 8 06 000 eura; i

— poništi članak 2. stavak 5. Odluke Europske komisije C(2015) 4336 final od 24. lipnja 2015. donesene u predmetu AT.39563 – Prehrambena ambalaža za maloprodaju u dijelu u kojem Huhtamaki Oyju nameće kaznu u iznosu od 4 7 56 000 eura; i

— podredno, značajno snizi kazne nametnute tužiteljima; te

— u svakom slučaju, naloži Komisiji snošenje troškova postupka.

Tužbeni razlozi i glavni argumenti

U prilog osnovanosti tužbe tužitelj ističe četiri tužbena razloga.

1. Prvi tužbeni razlog temelji se na činjenici da je Komisija povrijedila članak 101. UFEU-a i članak 53. Sporazuma o EGP-u budući da je počinila očitu pogrešku koja se tiče prava i činjeničnog stanja te povrijedila svoju obvezu obrazlaganja utvrđivanjem da su tužitelji sudjelovali u radnjama vezanim za pjenaste i krute poslužavnike u „Sjeverozapadnoj Europi” u razdoblju od 13. lipnja 2002. do 20. lipnja 2006. koje mogu, ukoliko se razdvojeno razmatraju, biti kvalificirane kao odvojene povrede članaka 101. stavka 1. UFEU-a i članka 53. Sporazuma o EGP-u.

2. Drugi tužbeni razlog temelji se na tome da je Komisija povrijedila članak 101. UFEU-a i članak 53. Sporazuma o EGP-u jer je počinila očitu pogrešku u ocjeni i povrijedila svoju obvezu obrazlaganja utvrđivanjem da su tužitelji sudjelovali u jedinstvenoj i trajnoj povredi vezanoj za pjenaste i krute poslužavnike u „Sjeverozapadnoj Europi” u razdoblju od 13. lipnja 2002. do 20. lipnja 2006.

3. Treći tužbeni razlog temelji se na tome da je Komisija povrijedila načela proporcionalnosti i jednakog postupanja, vlastite smjernice o određivanju kazni te obvezu obrazlaganja kada je pri odlučivanju o kaznama za tužitelje propustila ispitati individualne okolnosti koje bi opravdale sniženje tih kazni.